b'\n_START_ARTICLE_\nB\xc4\x83t\xc4\x83lia de la Fredericksburg\n_START_SECTION_\nContextul \xc8\x99i planurile lui Burnside\n_START_PARAGRAPH_\n\xc3\x8en noiembrie 1862, pre\xc8\x99edintele Abraham Lincoln avea nevoie s\xc4\x83 demonstreze succesul efortului unionist de r\xc4\x83zboi \xc3\xaenainte ca publicul din nord s\xc4\x83-\xc8\x99i piard\xc4\x83 \xc3\xaencrederea \xc3\xaen administra\xc8\x9bia sa. Armatele confederate au fost \xc3\xaen mi\xc8\x99care la \xc3\xaenceputul toamnei, invad\xc3\xa2nd Kentucky \xc8\x99i Maryland, \xc8\x99i de\xc8\x99i fiecare din aceste invazii a fost respins\xc4\x83, aceste armate au r\xc4\x83mas intacte \xc8\x99i capabile de alte ac\xc8\x9biuni. Lincoln i-a cerut gen.-mr. Ulysses S. Grant s\xc4\x83 \xc3\xaenainteze \xc3\xaempotriva fort\xc4\x83re\xc8\x9bei confederate Vicksburg, Mississippi. El l-a \xc3\xaenlocuit pe gen.-mr. Don Carlos Buell cu gen.-mr. William S. Rosecrans, \xc3\xaen speran\xc8\x9ba unei atitudini mai agresive \xc3\xaempotriva confedera\xc8\x9bilor \xc3\xaen Tennessee. La 5 noiembrie v\xc4\x83z\xc3\xa2nd c\xc4\x83 \xc3\xaenlocuirea lui Buell nu-l stimulase pe gen.-mr. George B. McClellan s\xc4\x83 ac\xc8\x9bioneze, a dat ordinul de \xc3\xaenlocuire a lui McClellan de la comanda Armatei Potomacului din Virginia. McClellan \xc3\xael oprise pe Robert E. Lee \xc3\xaen b\xc4\x83t\xc4\x83lia de la Antietam din Maryland, dar nu reu\xc8\x99ise s\xc4\x83 distrug\xc4\x83 armata lui Lee, nici s\xc4\x83-l oblige pe acesta s\xc4\x83 se retrag\xc4\x83 \xc3\xaen Virginia, suficient de agresiv pentru Lincoln._NEWLINE_\xc3\x8enlocuitorul lui McClellan a fost gen.-mr. Ambrose E. Burnside, comandantul Corpului IX. Burnside \xc3\xae\xc8\x99i construise o reputa\xc8\x9bie de comandant independent, cu opera\xc8\x9biuni reu\xc8\x99ite \xc3\xaen acel an \xc3\xaen zona de coast\xc4\x83 a Carolinei de Nord \xc8\x99i, spre deosebire de McClellan, nu p\xc4\x83rea s\xc4\x83 aib\xc4\x83 ambi\xc8\x9bii politice. El se sim\xc8\x9bea \xc3\xaens\xc4\x83 insuficient de calificat pentru a comanda o armat\xc4\x83 \xc8\x99i la \xc3\xaenceput a vrut s\xc4\x83 refuze numirea. A acceptat abia c\xc3\xa2nd i s-a ar\xc4\x83tat c\xc4\x83 McClellan va fi oricum \xc3\xaenlocuit \xc8\x99i c\xc4\x83 alternativa ar fi gen.-mr. Joseph Hooker, pe care Burnside \xc3\xael displ\xc4\x83cea \xc8\x99i \xc3\xaen care nu avea \xc3\xaencredere. Burnside a preluat comanda la 7 noiembrie._NEWLINE_Ca r\xc4\x83spuns la insisten\xc8\x9bele lui Lincoln \xc8\x99i ale generalului Henry W. Halleck, Burnside a pus la cale o ofensiv\xc4\x83 pentru sf\xc3\xa2r\xc8\x99itul toamnei; \xc8\x99i-a comunicat planul s\xc4\x83u lui Halleck la 9 noiembrie. Planul se baza pe mi\xc8\x99carea rapid\xc4\x83 \xc8\x99i pe diversiune. Avea s\xc4\x83-\xc8\x99i concentreze armata \xc3\xaen mod vizibil l\xc3\xa2ng\xc4\x83 Warrenton, pref\xc4\x83c\xc3\xa2ndu-se c\xc4\x83 se deplaseaz\xc4\x83 spre Culpeper Court House, Orange Court House, sau Gordonsville. Apoi, el urma s\xc4\x83 schimbe rapid direc\xc8\x9bia c\xc4\x83tre sud-est \xc8\x99i s\xc4\x83 traverseze r\xc3\xa2ul Rappahannock River la Fredericksburg, sper\xc3\xa2nd c\xc4\x83 Robert E. Lee va sta nemi\xc8\x99cat, f\xc4\x83r\xc4\x83 s\xc4\x83-\xc8\x99i dea seama de inten\xc8\x9biile lui Burnside, \xc3\xaen vreme ce armata unionist\xc4\x83 va \xc3\xaenainta rapid c\xc4\x83tre Richmond, spre sud pe calea ferat\xc4\x83 de la Fredericksburg. Burnside a ales acest plan deoarece era \xc3\xaengrijorat c\xc4\x83 dac\xc4\x83 va \xc3\xaenainta direct c\xc4\x83tre sud de la Warrenton, va fi expus unui atac \xc3\xaen flanc  din partea gen.-lt. Thomas J. Stonewall Jackson, al c\xc4\x83rui corp se afla atunci \xc3\xaen Valea Shenandoah la sud de Winchester. El credea \xc8\x99i c\xc4\x83 calea ferat\xc4\x83 Orange-Alexandria ar fi o linie de aprovizionare necorespunz\xc4\x83toare. (Burnside era sub influen\xc8\x9ba planurilor pe care McClellan \xc3\xaencepuse s\xc4\x83 le elaboreze \xc3\xaenainte de a fi \xc3\xaenlocuit. Con\xc8\x99tient c\xc4\x83 Lee blocase calea ferat\xc4\x83 Orange\xe2\x80\x93Alexandria, McClellan a luat \xc3\xaen calcul o rut\xc4\x83 prin Fredericksburg \xc8\x99i a ordonat unui mic grup de c\xc4\x83l\xc4\x83re\xc8\x9bi comanda\xc8\x9bi de c\xc4\x83pitanul Ulric Dahlgren s\xc4\x83 investigheze starea c\xc4\x83ii ferate Richmond\xe2\x80\x93Fredericksburg\xe2\x80\x93Potomac.) \xc3\x8en timp ce Burnside \xc3\xaencepuse s\xc4\x83 str\xc3\xa2ng\xc4\x83 o baz\xc4\x83 de aprovizionare la Falmouth, l\xc3\xa2ng\xc4\x83 Fredericksburg, administra\xc8\x9bia Lincoln a purtat o \xc3\xaendelungat\xc4\x83 discu\xc8\x9bie despre c\xc3\xa2t de \xc3\xaen\xc8\x9belept e acest plan, diferit de preferin\xc8\x9ba pre\xc8\x99edintelui pentru o mi\xc8\x99care c\xc4\x83tre sud pe calea ferat\xc4\x83 Orange\xe2\x80\x93Alexandria \xc8\x99i o confruntare direct\xc4\x83 cu armata lui Lee \xc3\xaen locul unei manevre concentrate pe ora\xc8\x99ul Richmond. Lincoln a aprobat \xc3\xaen cele din urm\xc4\x83 planul la 14 noiembrie dar \xc8\x99i-a avertizat generalul s\xc4\x83 se deplaseze foarte repede, \xc3\xaendoindu-se c\xc4\x83 Lee se va comporta a\xc8\x99a cum anticipa Burnside.\n_START_SECTION_\nDeplasarea spre b\xc4\x83t\xc4\x83lie\n_START_PARAGRAPH_\nArmata Uniunii a \xc3\xaenceput mar\xc8\x99ul la 15 noiembrie, \xc8\x99i primele elemente ale ei au sosit la Falmouth la 17 noiembrie. Planul lui Burnside a \xc3\xaenceput s\xc4\x83 mearg\xc4\x83 prost foarte repede\xe2\x80\x94ordonase s\xc4\x83 se trimit\xc4\x83 poduri mobile pe front \xc8\x99i s\xc4\x83 se asambleze pentru trecerea rapid\xc4\x83 peste Rappahannock, dar din cauza \xc3\xaent\xc3\xa2rzierilor administrative, podurile nu au ajuns \xc3\xaenaintea armatei. \xc3\x8entruc\xc3\xa2t gen.-mr. Edwin V. Sumner a sosit, a sugerat cu fermitate o traversare rapid\xc4\x83 a r\xc3\xa2ului pentru a \xc3\xaempr\xc4\x83\xc8\x99tia for\xc8\x9ba confederat\xc4\x83 de 500 de oameni din ora\xc8\x99, \xc8\x99i pentru a ocupa \xc3\xaen\xc4\x83l\xc8\x9bimile de la vest de el. Burnside s-a \xc3\xaengrijorat c\xc4\x83 ploile de toamn\xc4\x83 vor face vadurile inutilizabile \xc8\x99i c\xc4\x83 Sumner s-ar putea vedea separat de restul trupelor \xc8\x99i corpul s\xc4\x83u distrus. A renun\xc8\x9bat la ini\xc8\x9biativ\xc4\x83, ordon\xc3\xa2ndu-i lui Sumner s\xc4\x83-l a\xc8\x99tepte la Falmouth._NEWLINE_Lee a anticipat la \xc3\xaenceput c\xc4\x83 Burnside va trece Rappahannockul \xc3\xaenainte ca el s\xc4\x83-l poat\xc4\x83 opri \xc8\x99i c\xc4\x83, pentru a proteja Richmondul, va trebui s\xc4\x83 ocupe urm\xc4\x83toarea pozi\xc8\x9bie ap\xc4\x83rabil\xc4\x83 la sud de r\xc3\xa2u, pe r\xc3\xa2ul North Anna. C\xc3\xa2nd a v\xc4\x83zut, \xc3\xaens\xc4\x83, c\xc3\xa2t de \xc3\xaencet se deplaseaz\xc4\x83 Burnside (\xc8\x99i pre\xc8\x99edintele confederat Jefferson Davis \xc8\x99i-a exprimat rezervele \xc3\xaen ce prive\xc8\x99te planificarea pentru o b\xc4\x83t\xc4\x83lie at\xc3\xa2t de aproape de Richmond), \xc8\x99i-a \xc3\xaendrumat restul armatei c\xc4\x83tre Fredericksburg. P\xc3\xa2n\xc4\x83 la 23 noiembrie, tot corpul lui Longstreet sosise \xc8\x99i Lee l-a plasat pe creasta denumit\xc4\x83 \xc3\x8en\xc4\x83l\xc8\x9bimile lui Marye de la vest de ora\xc8\x99, cu divizia lui Anderson \xc3\xaen extrema st\xc3\xa2ng\xc4\x83, cea a lui McLaws exact \xc3\xaen spatele ora\xc8\x99ului, iar cele ale lui Pickett \xc8\x99i Hood la dreapta. El a trimis dup\xc4\x83 Jackson la 26 noiembrie, dar comandantul celui de al Doilea Corp anticipase necesitatea \xc8\x99i \xc3\xaencepuse deja un mar\xc8\x99 for\xc8\x9bat de la Winchester la 22 noiembrie, acoperind p\xc3\xa2n\xc4\x83 la 30\xc2\xa0km pe zi. Jackson a sosit la cartierul general al lui Lee la 29 noiembrie \xc8\x99i diviziile sale au fost desf\xc4\x83\xc8\x99urate pentru a \xc3\xaempiedica trecerea lui Burnside \xc3\xaen aval de Fredericksburg: divizia lui D.H. Hill s-a deplasat la Port Royal, la 29\xc2\xa0km \xc3\xaen aval; a lui Early la 19\xc2\xa0km \xc3\xaen aval la Skinker\'s Neck; a lui A.P. Hill la casa lui Thomas Yerby, \xe2\x80\x9eBelvoir\xe2\x80\x9d, la circa 9\xc2\xa0km sud-est de ora\xc8\x99; iar a lui Taliaferro de-a lungul c\xc4\x83ii ferate Richmond\xe2\x80\x93Fredericksburg\xe2\x80\x93Potomac, la 7\xc2\xa0km sud la gara Guinea._NEWLINE_Vasele \xc8\x99i echipamentul pentru un singur pod mobil au sosit la Falmouth la  25 noiembrie, mult prea t\xc3\xa2rziu pentru a permite Armatei Potomacului s\xc4\x83 traverseze f\xc4\x83r\xc4\x83 opozi\xc8\x9bie. Burnside \xc3\xaenc\xc4\x83 mai avea, \xc3\xaens\xc4\x83, ocazia s-o fac\xc4\x83, deoarece atunci avea \xc3\xaen fa\xc8\x9b\xc4\x83 doar jum\xc4\x83tate din armata lui Lee, \xc3\xaenc\xc4\x83 necantonat\xc4\x83, \xc8\x99i, dac\xc4\x83 ar fi ac\xc8\x9bionat rapid, ar fi putut s\xc4\x83-l atace pe Longstreet \xc8\x99i s\xc4\x83-l \xc3\xaenving\xc4\x83 \xc3\xaenainte de a sosi Jackson. \xc3\x8enc\xc4\x83 odat\xc4\x83, el a irosit aceast\xc4\x83 ocazie. Toate podurile au sosit la sf\xc3\xa2r\xc8\x99itul lunii, dar p\xc3\xa2n\xc4\x83 atunci Jackson era prezent \xc8\x99i Longstreet preg\xc4\x83tea \xc3\xaent\xc4\x83rituri puternice._NEWLINE_Burnside pl\xc4\x83nuise ini\xc8\x9bial s\xc4\x83 treac\xc4\x83 cu armata sa la est de Fredericksburg la Skinker\'s Neck, dar acolo s-a tras asupra vaselor \xc3\xaenarmate federale \xc8\x99i observatorii din balon au reperat acolo diviziile lui Early \xc8\x99i D.H. Hill. Presupun\xc3\xa2nd c\xc4\x83 Lee \xc3\xaei anticipase planul, Burnside a intuit c\xc4\x83 sudi\xc8\x99tii \xc3\xae\xc8\x99i sl\xc4\x83biser\xc4\x83 st\xc3\xa2nga \xc8\x99i centrul pentru a se concentra \xc3\xaempotriva sa pe dreapta. De aceea, a hot\xc4\x83r\xc3\xa2t s\xc4\x83 treac\xc4\x83 r\xc3\xa2ul chiar pe la Fredericksburg. La 9 decembrie, el i-a scris lui Halleck: \xe2\x80\x9ecred acum c\xc4\x83 du\xc8\x99manul va fi mai surprins de o trecere efectuat\xc4\x83 chiar \xc3\xaen fa\xc8\x9ba noastr\xc4\x83 dec\xc3\xa2t \xc3\xaen orice alt\xc4\x83 parte a r\xc3\xa2ului. ... Sunt convins c\xc4\x83 inamicul \xc8\x99i-a concentrat o mare for\xc8\x9b\xc4\x83 la Port Royal, st\xc3\xa2nga r\xc4\x83m\xc3\xa2n\xc3\xa2nd la Fredericksburg, pe care sper s\xc4\x83-l cucerim.\xe2\x80\x9d Pe l\xc3\xa2ng\xc4\x83 avantajul numeric \xc3\xaen termeni de for\xc8\x9b\xc4\x83 a trupelor, Burnside beneficia \xc8\x99i de avantajul de a \xc8\x99ti c\xc4\x83 armata sa nu poate fi atacat\xc4\x83 cu eficien\xc8\x9b\xc4\x83. De cealalt\xc4\x83 parte a Rappahannockului, 220 de piese de artilerie fuseser\xc4\x83 amplasate pe creasta denumit\xc4\x83 \xc3\x8en\xc4\x83l\xc8\x9bimile Stafford pentru a \xc3\xaempiedica armata lui Lee s\xc4\x83 \xc3\xaentreprind\xc4\x83 vreun contraatac major.\n_START_SECTION_\nLa sud de ora\xc8\x99, 13 decembrie\n_START_PARAGRAPH_\nFranklin a ordonat comandantului Corpului I, gen.-mr. John F. Reynolds, s\xc4\x83 aleag\xc4\x83 o divizie pentru atac. Reynolds a ales cea mai mic\xc4\x83 divizie a sa, de circa 4.500 de oameni, comandat\xc4\x83 de gen.-mr. George G. Meade, \xc8\x99i a cerut diviziei gen. brig. John Gibbon s\xc4\x83 sus\xc8\x9bin\xc4\x83 atacul lui Meade. Divizia sa de rezerv\xc4\x83, condus\xc4\x83 de gen.-mr. Abner Doubleday, urma s\xc4\x83 fie orientat\xc4\x83 spre sud \xc8\x99i s\xc4\x83 protejeze flancul st\xc3\xa2ng dintre drumul Richmond \xc8\x99i r\xc3\xa2u. Divizia lui Meade a \xc3\xaenceput mi\xc8\x99c\xc4\x83rile pe la 8:30 a.m. pe o cea\xc8\x9b\xc4\x83 deas\xc4\x83, care a \xc3\xaenceput s\xc4\x83 se ridice abia la 10 a.m., cu divizia lui Gibbon \xc3\xaen spatele flancului s\xc4\x83u drept. Ei au \xc3\xaenaintat ini\xc8\x9bial paralel cu r\xc3\xa2ul, apoi au virat spre dreapta pentru a fi cu fa\xc8\x9ba la drumul Richmond, unde au \xc3\xaenceput s\xc4\x83 fie ataca\xc8\x9bi de focul de anfilad\xc4\x83 al Virginia Horse Artillery \xc3\xaen frunte cu maiorul John Pelham. Pelham a \xc3\xaenceput cu dou\xc4\x83 tunuri\xe2\x80\x94un Napoleon neghintuit cu proiectile de 6\xc2\xa0kg \xc8\x99i un Blakely\xe2\x80\x94ghintuit, dar a continuat doar cu unul dup\xc4\x83 ce al doilea a fost avariat de artileria inamic\xc4\x83. "Jeb" Stuart a trimis vorb\xc4\x83 lui Pelham c\xc4\x83 ar trebui s\xc4\x83 se simt\xc4\x83 liber s\xc4\x83 se retrag\xc4\x83 din pozi\xc8\x9bia sa periculoas\xc4\x83 \xc3\xaen acel moment, la care Pelham a r\xc4\x83spuns: \xe2\x80\x9espune-i generalului c\xc4\x83 pot s\xc4\x83 r\xc4\x83m\xc3\xa2n pe pozi\xc8\x9bie.\xe2\x80\x9d Iron Brigade (Brigada de Fier, fosta brigad\xc4\x83 a lui Gibbon, condus\xc4\x83 acum de gen. brig. Solomon Meredith) a fost trimis\xc4\x83 s\xc4\x83 opreasc\xc4\x83 artileria confederat\xc4\x83. Aceast\xc4\x83 ac\xc8\x9biune a fost efectuat\xc4\x83 \xc3\xaen principal de Regimentul 24 Infanterie Michigan, un regiment nou \xc3\xaenfiin\xc8\x9bat care se al\xc4\x83turase brig\xc4\x83zii \xc3\xaen octombrie. Dup\xc4\x83 o or\xc4\x83, Pelham a \xc3\xaenceput s\xc4\x83 r\xc4\x83m\xc3\xa2n\xc4\x83 f\xc4\x83r\xc4\x83 muni\xc8\x9bie \xc8\x99i s-a retras. Generalul Lee a observat ac\xc8\x9biunea \xc8\x99i a comentat despre Pelham, de 24 de ani: \xe2\x80\x9ee glorios s\xc4\x83 vezi a\xc8\x99a curaj la cineva a\xc8\x99a de t\xc3\xa2n\xc4\x83r.\xe2\x80\x9d Cea mai cunoscut\xc4\x83 victim\xc4\x83 a tirului lui Pelham a fost gen. brig. George D. Bayard, general de cavalerie r\xc4\x83nit mortal de un proiectil \xc3\xaen timp ce st\xc4\x83tea ca rezerv\xc4\x83 l\xc3\xa2ng\xc4\x83 cartierul general al lui Franklin. Principalele baterii de artilerie ale lui Jackson au r\xc4\x83mas nefolosite \xc3\xaen cea\xc8\x9ba din timpul acestui schimb de focuri, dar unioni\xc8\x99tii au \xc3\xaenceput s\xc4\x83 primeasc\xc4\x83 foc direct dinspre Prospect Hill, \xc3\xaen principal din partea celor cinci baterii comandate de lt. col. Reuben Lindsay Walker, iar atacul lui Meade a fost oprit la circa 550\xc2\xa0m de obiectivul s\xc4\x83u ini\xc8\x9bial timp de aproape dou\xc4\x83 ore de aceste atacuri de artilerie combinate._NEWLINE_Focul de artilerie al unioni\xc8\x99tilor a fost ridicat \xc3\xaen timp ce oamenii lui Meade au \xc3\xaenaintat pe la ora 1 p.m., \xc3\xaen timp ce for\xc8\x9ba lui Jackson de circa 35.000 de oameni a r\xc4\x83mas ascuns\xc4\x83 pe creasta \xc3\xaemp\xc4\x83durit\xc4\x83 din fa\xc8\x9ba lui Meade. Formidabila sa linie defensiv\xc4\x83 avea un defect neprev\xc4\x83zut. \xc3\x8en linia diviziei lui A.P. Hill, un p\xc3\xa2lc triunghiular de copaci ce se \xc3\xaentindea dincolo de calea ferat\xc4\x83 era ml\xc4\x83\xc8\x99tinos \xc8\x99i acoperit cu tuf\xc4\x83ri\xc8\x99uri dese, iar confedera\xc8\x9bii l\xc4\x83saser\xc4\x83 un spa\xc8\x9biu de 550\xc2\xa0m acolo \xc3\xaentre brig\xc4\x83zile generalilor James H. Lane \xc8\x99i James J. Archer. Brigada generalului Maxcy Gregg se afla la circa  400\xc2\xa0m \xc3\xaen spatele acestui spa\xc8\x9biu. Brigada 1 a lui Meade (col. William Sinclair) a p\xc4\x83truns \xc3\xaen acel spa\xc8\x9biu, a urcat pe terasamentul c\xc4\x83ii ferate, \xc8\x99i a virat la dreapta \xc3\xaen tuf\xc4\x83ri\xc8\x99uri, lovind brigada lui Lane \xc3\xaen flanc. Imediat \xc3\xaen spate, Brigade 3 (gen. brig. Feger Jackson) a virat spre st\xc3\xa2nga \xc8\x99i a lovit flancul lui Archer. Brigada 2 (col. Albert L. Magilton) a venit s\xc4\x83-i sus\xc8\x9bin\xc4\x83 \xc8\x99i s-a amestecat printre brig\xc4\x83zile din frunte. Pe m\xc4\x83sur\xc4\x83 ce spa\xc8\x9biul se l\xc4\x83rgea datorit\xc4\x83 presiunii de pe flancuri, mii de oameni ai lui Meade au ajuns pe creast\xc4\x83 \xc8\x99i s-au \xc3\xaent\xc3\xa2lnit cu brigada lui Gregg. Mul\xc8\x9bi dintre ace\xc8\x99ti confedera\xc8\x9bi \xc3\xae\xc8\x99i depozitaser\xc4\x83 armele \xc3\xaen timp ce se ascundeau te artileria unionist\xc4\x83 \xc8\x99i nu se a\xc8\x99teptau s\xc4\x83 fie ataca\xc8\x9bi, astfel c\xc4\x83 au fost uci\xc8\x99i sau captura\xc8\x9bi ne\xc3\xaenarma\xc8\x9bi. Gregg a confundat la \xc3\xaenceput solda\xc8\x9bii unioni\xc8\x99ti cu confedera\xc8\x9bi care fugeau \xc8\x99i a ordonat solda\xc8\x9bilor s\xc4\x83i s\xc4\x83 nu trag\xc4\x83 \xc3\xaen ei. Gregg era par\xc8\x9bial surd \xc8\x99i, de\xc8\x99i era c\xc4\x83lare \xc3\xaen fa\xc8\x9ba liniilor sale, nu i-a auzit pe federalii care soseau \xc8\x99i nici gloan\xc8\x9bele care zburau \xc3\xaen jurul lui. A fost \xc3\xaempu\xc8\x99cat \xc3\xaen coloana vertebral\xc4\x83 \xc8\x99i a murit dup\xc4\x83 dou\xc4\x83 zile._NEWLINE_Rezervele confederate\xe2\x80\x94diviziile generalilor de brigad\xc4\x83 Jubal A. Early \xc8\x99i William B. Taliaferro\xe2\x80\x94au intrat \xc3\xaen lupt\xc4\x83 din spatele pozi\xc8\x9biei ini\xc8\x9biale a lui Gregg. Inspira\xc8\x9bi de atacurile acestora, cei din regimentele din cadrul brig\xc4\x83zilor lui Lane \xc8\x99i Archer s-au regrupat \xc8\x99i au format o nou\xc4\x83 linie defensiv\xc4\x83 \xc3\xaen spa\xc8\x9biul liber. Acum, asupra oamenilor lui Meade se tr\xc4\x83gea din trei p\xc4\x83r\xc8\x9bi \xc8\x99i ace\xc8\x99tia nu au rezistat presiunii. Feger Jackson a \xc3\xaencercat s\xc4\x83 flancheze o baterie confederat\xc4\x83, dar dup\xc4\x83 ce calul s\xc4\x83u a fost \xc3\xaempu\xc8\x99cat \xc8\x99i a \xc3\xaenceput s\xc4\x83 conduc\xc4\x83 trupele pe jos, a fost \xc8\x99i el \xc3\xaempu\xc8\x99cat \xc3\xaen cap de o salv\xc4\x83 \xc8\x99i brigada sa s-a retras, f\xc4\x83r\xc4\x83 conduc\xc4\x83tor (col. Joseph W. Fisher l-a \xc3\xaenlocuit mai t\xc3\xa2rziu pe Jackson la comand\xc4\x83)._NEWLINE_La dreapta lui Meade, divizia lui Gibbon se preg\xc4\x83tea s\xc4\x83 \xc3\xaenainteze la orele 1 p.m. Gen. brig. Nelson Taylor i-a propus lui Gibbon s\xc4\x83 suplimenteze asaltul lui Meade cu o \xc8\x99arj\xc4\x83 la baionet\xc4\x83 \xc3\xaempotriva pozi\xc8\x9biei lui Lane. Gibbon a spus, \xc3\xaens\xc4\x83, c\xc4\x83 a\xc8\x99a ceva ar \xc3\xaenc\xc4\x83lca ordinele primite de el, \xc8\x99i deci brigada lui Taylor a \xc3\xaenaintat abia la 1:30 p.m. Atacul nu a putut profita de un spa\xc8\x9biu liber, \xc8\x99i solda\xc8\x9bii unioni\xc8\x99ti nu aveau niciun p\xc3\xa2lc de copaci care s\xc4\x83 le acopere \xc3\xaenaintarea, astfel c\xc4\x83 progresul a fost unul lent sub tirul greu al brig\xc4\x83zii lui Lane \xc8\x99i al artileriei confederate. Imediat dup\xc4\x83 Taylor era brigada col. Peter Lyle, \xc8\x99i \xc3\xaenaintarea celor dou\xc4\x83 brig\xc4\x83zi s-a \xc3\xaempotmolit \xc3\xaenainte s\xc4\x83 ajung\xc4\x83 la calea ferat\xc4\x83. Angaj\xc3\xa2ndu-\xc8\x99i rezerva la 1:45 p.m., Gibbon a trimis brigada col. Adrian R. Root, care a trecut prin supravie\xc8\x9buitorii primelor dou\xc4\x83 brig\xc4\x83zi, dar \xc8\x99i aceasta a fost oprit\xc4\x83. \xc3\x8en cele din urm\xc4\x83, unii federali au ajuns pe creast\xc4\x83 \xc8\x99i au avut par\xc8\x9bial succes \xc3\xaen luptele corp-la-corp\xe2\x80\x94solda\xc8\x9bii de ambele p\xc4\x83r\xc8\x9bi \xc3\xae\xc8\x99i epuizaser\xc4\x83 muni\xc8\x9bia \xc8\x99i au recurs la baionete \xc8\x99i la paturile armelor, \xc8\x99i chiar au folosit pu\xc8\x99ti desc\xc4\x83rcate echipate cu baionete pe post de suli\xc8\x9be\xe2\x80\x94dar au fost obliga\xc8\x9bi s\xc4\x83 se retrag\xc4\x83 \xc3\xaenapoi peste terasamentul c\xc4\x83ii ferate \xc3\xaempreun\xc4\x83 cu oamenii lui Meade din st\xc3\xa2nga lor. Atacul lui Gibbon, \xc3\xaen pofida num\xc4\x83rului mare de victime, nu a reu\xc8\x99it s\xc4\x83 sus\xc8\x9bin\xc4\x83 temporara p\xc4\x83trundere a lui Meade._NEWLINE_Dup\xc4\x83 b\xc4\x83t\xc4\x83lie, Meade s-a pl\xc3\xa2ns c\xc4\x83 unii din ofi\xc8\x9berii lui Gibbon nu au \xc8\x99arjat suficient de repede. Principala sa nemul\xc8\x9bumire era \xc3\xaens\xc4\x83 generalul de brigad\xc4\x83 David B. Birney, a c\xc4\x83rui divizie din Corpul III fusese desemnat\xc4\x83 \xc8\x99i ea s\xc4\x83 sus\xc8\x9bin\xc4\x83 atacul. Birney a sus\xc8\x9binut c\xc4\x83 oameni is\xc4\x83i fuseser\xc4\x83 supu\xc8\x99i unui tir greu de artilerie \xc3\xaen timp ce se grupau, c\xc4\x83 nu a \xc3\xaen\xc8\x9beles importan\xc8\x9ba atacului lui Meade, \xc8\x99i c\xc4\x83 Reynolds nu ordonase diviziei sale s\xc4\x83 \xc3\xaenainteze. Abia c\xc3\xa2nd Meade a galopat \xc3\xaen spate s\xc4\x83-l certe pe Birney c\xc4\x83, dup\xc4\x83 cum \xc3\xae\xc8\x99i aminte\xc8\x99te un locotenent din statul major, \xe2\x80\x9eaproape face pietrele s\xc4\x83 se t\xc3\xa2rasc\xc4\x83\xe2\x80\x9d, a reu\xc8\x99it \xc3\xaen cele din urm\xc4\x83 s\xc4\x83-i ordone comandantului de brigad\xc4\x83 s\xc4\x83 \xc3\xaenainteze, asum\xc3\xa2ndu-\xc8\x99i el \xc3\xaensu\xc8\x99i responsabilitatea, dar a p\xc4\x83strat ranchiun\xc4\x83 s\xc4\x83pt\xc4\x83m\xc3\xa2ni \xc3\xaen \xc8\x99ir. \xc3\x8en acest moment, era, \xc3\xaens\xc4\x83, prea t\xc3\xa2rziu pentru a mai realiza ceva cu vreo ac\xc8\x9biune ofensiv\xc4\x83._NEWLINE_Divizia lui Early a \xc3\xaenceput un contraatac, condus ini\xc8\x9bial de brigada Georgia condus\xc4\x83 de col. Edmund N. Atkinson, care i-a inspirat pe oamenii din brig\xc4\x83zile col. Robert Hoke, a gen. brig. James J. Archer, \xc8\x99i a col. John M. Brockenbrough s\xc4\x83 \xc8\x99arjeze \xc3\xaenainte din \xc8\x99an\xc8\x9burile din preajma c\xc4\x83ii ferate, \xc3\xaemping\xc3\xa2ndu-i pe oamenii lui Meade \xc3\xaen afara p\xc4\x83durii \xc3\xaentr-o retragere dezordonat\xc4\x83, urma\xc8\x9bi \xc3\xaendeaproape de cei ai lui Gibbon. Ordinele lui Early c\xc4\x83tre brig\xc4\x83zile sale erau de a continua urm\xc4\x83rirea p\xc3\xa2n\xc4\x83 la calea ferat\xc4\x83, dar \xc3\xaen haos, mul\xc8\x9bi au p\xc4\x83strat presiunea peste c\xc3\xa2mpul deschis p\xc3\xa2n\xc4\x83 la fostul drum Richmond, unde deveniser\xc4\x83 \xc8\x9binte prea u\xc8\x99oare pentru tirul artileriei unioniste. Confedera\xc8\x9bii au fost lovi\xc8\x9bi \xc8\x99i de brigada principal\xc4\x83 a \xc3\xaenaint\xc4\x83rii \xc3\xaent\xc3\xa2rziate a lui Birney, comandat\xc4\x83 de gen. brig. J. H. Hobart Ward. Birney a venit din urm\xc4\x83 cu brig\xc4\x83zile generalilor Hiram G. Berry \xc8\x99i John C. Robinson, care au oprit \xc3\xaenaintarea rebelilor ce amenin\xc8\x9ba s\xc4\x83-i \xc3\xaemping\xc4\x83 pe unioni\xc8\x99ti \xc3\xaen r\xc3\xa2u. Orice alt\xc4\x83 \xc3\xaenaintare confederat\xc4\x83 a fost descurajat\xc4\x83 de sosirea diviziei din Corpul III condus\xc4\x83 de gen. brig. Daniel E. Sickles \xc3\xaen dreapta. Generalul Burnside, care \xc3\xaen acest moment era concentrat pe atacurile de la \xc3\x8en\xc4\x83l\xc8\x9bimile lui Marye, era furios c\xc4\x83 atacul din flancul s\xc4\x83u st\xc3\xa2ng nu ob\xc8\x9binuse succesul pe care-l spera mai devreme. El i-a ordonat lui Franklin s\xc4\x83 \xe2\x80\x9e\xc3\xaenainteze pe dreapta \xc8\x99i \xc3\xaen centru\xe2\x80\x9d, dar, \xc3\xaen ciuda repetatelor rug\xc4\x83min\xc8\x9bi, Franklin a refuzat, sus\xc8\x9bin\xc3\xa2nd c\xc4\x83 toate for\xc8\x9bele sale sunt angajate \xc3\xaen lupt\xc4\x83. Aceasta nu era, \xc3\xaens\xc4\x83, adev\xc4\x83rat, c\xc4\x83ci \xc3\xaentregul Corp VI \xc3\xaempreun\xc4\x83 cu divizia generalului Abner Doubleday din Corpul I nu f\xc4\x83cuser\xc4\x83 \xc3\xaenc\xc4\x83 nimic, pierz\xc3\xa2nd doar c\xc3\xa2\xc8\x9biva oameni din cauza tirului de artilerie \xc3\xaen timp ce st\xc4\x83teau \xc3\xaen rezerv\xc4\x83._NEWLINE_Confedera\xc8\x9bii s-au retras \xc3\xaen siguran\xc8\x9ba oferit\xc4\x83 de dealurile de la sud de ora\xc8\x99. Stonewall Jackson a luat \xc3\xaen calcul reluarea unui contraatac, dar artileria federal\xc4\x83 \xc8\x99i \xc3\xaentunericul care se l\xc4\x83sa l-au f\xc4\x83cut s\xc4\x83 se r\xc4\x83zg\xc3\xa2ndeasc\xc4\x83. O p\xc4\x83trundere unionist\xc4\x83 a fost irosit\xc4\x83 deoarece Franklin nu a \xc3\xaent\xc4\x83rit succesul lui Meade cu unii din cei 20.000 de oameni care r\xc4\x83m\xc3\xa2neau \xc3\xaen rezerv\xc4\x83. Nici Franklin \xc8\x99i nici Reynolds nu s-au implicat personal \xc3\xaen b\xc4\x83t\xc4\x83lie, \xc8\x99i nu au fost disponibili subordona\xc8\x9bilor lor la momentul critic. Pierderile lui Franklin au fost de 5.000 de oameni fa\xc8\x9b\xc4\x83 de 3.400 ai lui Stonewall Jackson, ceea ce demonstreaz\xc4\x83 ferocitatea luptei. Ciocnirile mai mici \xc8\x99i tirul de artilerie au continuat p\xc3\xa2n\xc4\x83 la c\xc4\x83derea \xc3\xaentunericului, dar nu au mai avut loc atacuri majore, \xc3\xaen timp ce centrul b\xc4\x83t\xc4\x83liei s-a mutat spre nord la \xc3\x8en\xc4\x83l\xc8\x9bimile lui Marye.\n_START_SECTION_\n\xc3\x8en\xc4\x83l\xc8\x9bimile lui Marye, 13 decembrie\n_START_PARAGRAPH_\nLa cap\xc4\x83tul nordic al c\xc3\xa2mpului de lupt\xc4\x83, divizia condus\xc4\x83 gen. brig. William H. French, din cadrul Corpului II s-a preg\xc4\x83tit de \xc3\xaenaintare, supus\xc4\x83 tirului artileriei confederate \xc3\xaendreptat\xc4\x83 \xc3\xaen jos, spre Fredericksburgul acoperit de cea\xc8\x9b\xc4\x83. Ordinele generalului Burnside c\xc4\x83tre gen.-mr. Edwin V. Sumner, comandantul Marii Divizii Dreapta, era de a trimite \xe2\x80\x9eo divizie sau mai multe\xe2\x80\x9d s\xc4\x83 ocupe zonele \xc3\xaenalte de la vest de ora\xc8\x99, presupun\xc3\xa2nd c\xc4\x83 asaltul s\xc4\x83u de la cap\xc4\x83tul sudic al liniei confederate va fi ac\xc8\x9biunea decisiv\xc4\x83 a b\xc4\x83t\xc4\x83liei. Zona era una dificil\xc4\x83\xe2\x80\x94predominant c\xc3\xa2mp deschis, dar \xc3\xaentrerupt de case \xc3\xaempr\xc4\x83\xc8\x99tiate, garduri \xc8\x99i gr\xc4\x83dini care restric\xc8\x9bionau mi\xc8\x99carea liniilor de b\xc4\x83t\xc4\x83lie. Un canal se afla la circa 200 de metri vest de ora\xc8\x99, traversat de trei poduri \xc3\xaenguste, care impuneau trupelor unioniste s\xc4\x83 se dispun\xc4\x83 \xc3\xaen coloane \xc3\xaenainte de a trece. Circa 550\xc2\xa0m vest de Fredericksburg se afla creasta joas\xc4\x83 denumit\xc4\x83 \xc3\x8en\xc4\x83l\xc8\x9bimile lui Marye (Marye\'s Heights), la circa 12\xe2\x80\x9315\xc2\xa0m peste c\xc3\xa2mpie. (De\xc8\x99i denumit\xc4\x83 popular \xc3\x8en\xc4\x83l\xc8\x9bimile lui Marye, creasta era format\xc4\x83 din mai multe dealuri desp\xc4\x83r\xc8\x9bite de ravene, de la nord la sud: Dealul lui Taylor, Dealul Stansbury, Dealul lui Marye \xc8\x99i Dealul Willis.) L\xc3\xa2ng\xc4\x83 v\xc3\xa2rful por\xc8\x9biunii din creast\xc4\x83 ce forma dealurile lui Marye \xc8\x99i Willis, o c\xc4\x83rare \xc3\xaengust\xc4\x83 u\xc8\x99or piezi\xc8\x99\xc4\x83\xe2\x80\x94Drumul Telegraph, denumit dup\xc4\x83 b\xc4\x83t\xc4\x83lie Drumul Scufundat (Sunken Road)\xe2\x80\x94era protejat de un zid de piatr\xc4\x83 de 1\xc2\xa0m, \xc3\xaent\xc4\x83rit \xc3\xaen unele locuri cu bu\xc8\x99teni \xc8\x99i abatis, o foarte bun\xc4\x83 pozi\xc8\x9bie defensiv\xc4\x83 pentru infanterie. Generalul confederat Lafayette McLaws avea la \xc3\xaenceput 2.000 de oameni \xc3\xaen linia \xc3\xaent\xc3\xa2i de pe \xc3\x8en\xc4\x83l\xc8\x9bimile lui Marye \xc8\x99i mai erau 7.000 de oameni \xc3\xaen rezerv\xc4\x83 pe creast\xc4\x83 \xc8\x99i \xc3\xaen spatele ei. Artileria masat\xc4\x83 acolo acoperea aproape ne\xc3\xaentrerupt c\xc3\xa2mpia de sub ea. Generalul Longstreet fusese asigurat de comandantul artileriei sale, lt. col. Edward Porter Alexander: \xe2\x80\x9edomnule general, acoperim p\xc4\x83m\xc3\xa2ntul acum at\xc3\xa2t de bine c\xc4\x83 o s\xc4\x83-l piept\xc4\x83n\xc4\x83m ca cu un pieptene des. Nici o g\xc4\x83in\xc4\x83 n-ar sc\xc4\x83pa de pe c\xc3\xa2mpul \xc4\x83sta c\xc3\xa2nd tragem spre el.\xe2\x80\x9d_NEWLINE_Cea\xc8\x9ba s-a ridicat de pe ora\xc8\x99 pe la 10 a.m. iar Sumner a dat ordinul de \xc3\xaenaintare o or\xc4\x83 mai t\xc3\xa2rziu. Brigada lui French \xc3\xaen frunte cu gen. brig. Nathan Kimball a \xc3\xaenceput s\xc4\x83 se deplaseze pe la pr\xc3\xa2nz. Ei au \xc3\xaenaintat \xc3\xaencet prin tirul greu de artilerie, au trecut canalul \xc3\xaen coloane peste podurile \xc3\xaenguste \xc8\x99i s-au a\xc8\x99ezat \xc3\xaen linie, cu baionetele fixe, \xc3\xaen spatele protec\xc8\x9biei unei mici v\xc4\x83i. \xc3\x8en linie perfect\xc4\x83, ei au \xc3\xaenaintat p\xc3\xa2n\xc4\x83 la panta noroioas\xc4\x83 p\xc3\xa2n\xc4\x83 c\xc3\xa2nd au fost opri\xc8\x9bi la 100\xc2\xa0m de zidul de piatr\xc4\x83 cu salve repetate de carabin\xc4\x83. Unii solda\xc8\x9bi au reu\xc8\x99it s\xc4\x83 se apropie la 40\xc2\xa0m, dar au sufeit pierderi grele \xc8\x99i din partea artileriei \xc8\x99i din partea infanteriei inamice, iar supravie\xc8\x9buitorii s-au culcat la p\xc4\x83m\xc3\xa2nt. Kimball a fost grav r\xc4\x83nit \xc3\xaen asalt, iar brigada sa a pierdut 25% din oameni. Brig\xc4\x83zile lui French conduse de col. John W. Andrews \xc8\x99i col. Oliver H. Palmer l-au urmat, pierz\xc3\xa2nd \xc8\x99i ele jum\xc4\x83tate din efectiv._NEWLINE_Ordinul ini\xc8\x9bial al lui Sumner cerea ca divizia gen. brig. Winfield S. Hancock s\xc4\x83-l sus\xc8\x9bin\xc4\x83 pe French, iar Hancock a trimis \xc3\xaenainte brigada condus\xc4\x83 de col. Samuel K. Zook \xc3\xaen urma celei a lui Palmer. Acestea au avut aceea\xc8\x99i soart\xc4\x83. A urmat Brigada Irlandez\xc4\x83 a generalului Thomas F. Meagher. Ca o coinciden\xc8\x9b\xc4\x83, ei au atacat zona ap\xc4\x83rat\xc4\x83 de cona\xc8\x9bionalii lor irlandezi din Regimentul 24 Infanterie Georgia al colonelului Robert McMillan. Un confederat care a observat drapelele verzi ale regimentului apropiindu-se, a exclamat: \xe2\x80\x9eO Doamne, ce p\xc4\x83cat! Vin fl\xc4\x83c\xc4\x83ii lui Meagher.\xe2\x80\x9d Dar McMillan a ordonat solda\xc8\x9bilor: \xe2\x80\x9eDa\xc8\x9bi-le acum, fl\xc4\x83c\xc4\x83i! Acum e vremea! Da\xc8\x9bi-le!\xe2\x80\x9d Ultima brigad\xc4\x83 a lui Hancock a fost condus\xc4\x83 de gen. brig. John C. Caldwell. \xc3\x8en fruntea celor dou\xc4\x83 regimente de pe st\xc3\xa2nga, col. Nelson A. Miles i-a sugerat lui to Caldwell c\xc4\x83 practica mar\xc8\x99ului \xc3\xaen forma\xc8\x9bie, \xc3\xaentrerupt de focuri de arm\xc4\x83 \xc8\x99i re\xc3\xaenc\xc4\x83rc\xc4\x83ri, f\xc4\x83cea din solda\xc8\x9bii unioni\xc8\x99ti \xc8\x9binte u\xc8\x99oare, \xc8\x99i c\xc4\x83 o \xc8\x99arj\xc4\x83 concertat\xc4\x83 la baionet\xc4\x83 ar putea fi mai eficient\xc4\x83. Caldwell nu \xc8\x99i-a dat acordul. Miles a fost lovit de un glon\xc8\x9b \xc3\xaen g\xc3\xa2t \xc3\xaen timp ce-\xc8\x99i conducea oamenii la 40\xc2\xa0m de zid, unde au fost opri\xc8\x9bi ca \xc8\x99i predecesorii lor. Caldwell \xc3\xaensu\xc8\x99i a fost lovit la scurt timp de dou\xc4\x83 gloan\xc8\x9be \xc8\x99i scos din lupt\xc4\x83._NEWLINE_Comandantul Corpului II, gen.-mr. Darius N. Couch, era \xc3\xaengrozit de m\xc4\x83celul la care fuseser\xc4\x83 supuse cele dou\xc4\x83 divizii ale sale \xc3\xaen doar o or\xc4\x83 de lupte \xc8\x99i, ca \xc8\x99i col. Miles, a realizat c\xc4\x83 tactica nu func\xc8\x9bioneaz\xc4\x83. La \xc3\xaenceput, s-a g\xc3\xa2ndit la un atac masiv la baionet\xc4\x83 pentru a-i cople\xc8\x99i pe apar\xc4\x83tori, dar a studiat frontul, \xc8\x99i \xc8\x99i-a dat seama c\xc4\x83 diviziile lui French \xc8\x99i Hancock nu mai puteau s\xc4\x83 \xc3\xaenainteze. Apoi, a pl\xc4\x83nuit ca ultima sa divizie, comandat\xc4\x83 de gen.-mr. Oliver O. Howard, s\xc4\x83 penduleze spre dreapta \xc8\x99i s\xc4\x83 \xc3\xaencerce s\xc4\x83 \xc3\xaencercuiasc\xc4\x83 st\xc3\xa2nga confederat\xc4\x83, dar dup\xc4\x83 ce a primit cereri urgente de ajutor de la French \xc8\x99i Hancock, i-a trimis pe oamenii lui Howard \xc3\xaen jurul celor c\xc4\x83zu\xc8\x9bi. Brigada col. Joshua Owen a intrat prima, \xc3\xaent\xc4\x83rit\xc4\x83 de brigada col. Norman J. Hall, \xc8\x99i apoi dou\xc4\x83 regimente din brigada generalului Alfred Sully. Celelalte corpuri din marea divizie a lui Sumner erau Corpul IX, \xc8\x99i a trimis una din diviziile acestuia condus\xc4\x83 de gen. brig. Samuel Sturgis. Dup\xc4\x83 dou\xc4\x83 ore de lupte disperate, patru divizii unioniste e\xc8\x99uaser\xc4\x83 \xc3\xaen misiunea pe care Burnside o d\xc4\x83duse la \xc3\xaenceput uneia singure. Pierderile erau grele: Corpul II a pierdut \xc3\xaen acea dup\xc4\x83-amiaz\xc4\x83 4.114 oameni, iar divizia lui Sturgis, 1.011._NEWLINE_\xc3\x8en vreme ce armata unionist\xc4\x83 a luat o pauz\xc4\x83, Longstreet \xc8\x99i-a \xc3\xaent\xc4\x83rit linia ca s\xc4\x83 aib\xc4\x83 patru r\xc3\xa2nduri de infanteri\xc8\x99ti \xc3\xaen spatele zidului de piatr\xc4\x83. Gen. brig. Thomas R. R. Cobb din Georgia, care comandase sectorul-cheie al liniei, a fost r\xc4\x83nit mortal de un glon\xc8\x9b al unui tr\xc4\x83g\xc4\x83tor de elit\xc4\x83 \xc8\x99i a fost \xc3\xaenlocuit cu gen. brig. Joseph B. Kershaw. Generalul Lee \xc8\x99i-a exprimat fa\xc8\x9b\xc4\x83 de Longstreet \xc3\xaengrijorarea c\xc4\x83 masarea de trupe \xc3\xaei va rupe linia, dar Longstreet \xc8\x99i-a asigurat comandantul: \xe2\x80\x9eGenerale, dac\xc4\x83 pui to\xc8\x9bi oamenii de pe malul cel\xc4\x83lalt al Potomacului pe c\xc3\xa2mpul \xc4\x83sta de lupt\xc4\x83 s\xc4\x83 vin\xc4\x83 la mine pe aceea\xc8\x99i linie, \xc8\x99i-mi dai destul\xc4\x83 muni\xc8\x9bie, o s\xc4\x83-i omor pe to\xc8\x9bi \xc3\xaenainte s\xc4\x83 ajung\xc4\x83 la linia mea.\xe2\x80\x9d_NEWLINE_Pe la jum\xc4\x83tatea dup\xc4\x83-amiezii, Burnside deja e\xc8\x99uase pe ambele flancuri. \xc3\x8en loc s\xc4\x83-\xc8\x99i reconsidere abordarea \xc3\xaen fa\xc8\x9ba marilor pierderi suferite, s-a \xc3\xaenc\xc4\x83p\xc4\x83\xc8\x9b\xc3\xa2nat s\xc4\x83 continue pe aceea\xc8\x99i cale. A trimis lui Franklin ordinul de a-\xc8\x99i relua asaltul pe st\xc3\xa2nga (ordin pe care, dup\xc4\x83 cum s-a ar\xc4\x83tat mai sus, comandantul Marii Divizii St\xc3\xa2nga l-a ignorat) \xc8\x99i a ordonat Marii Divizii Centru, comandat\xc4\x83 de gen.-mr. Joseph Hooker, s\xc4\x83 treac\xc4\x83 Rappahannockul, s\xc4\x83 intre \xc3\xaen Fredericksburg \xc8\x99i s\xc4\x83 continue atacul spre \xc3\x8en\xc4\x83l\xc8\x9bimile lui Marye. Hooker a efectuat personal o recunoa\xc8\x99tere (ceva ce nu f\xc4\x83cuser\xc4\x83 nici Burnside, nici Sumner, ambii r\xc4\x83m\xc3\xa2n\xc3\xa2nd la est de r\xc3\xa2u pe durata asalturilor nereu\xc8\x99ite) \xc8\x99i a revenit la cartierul general al lui Burnside s\xc4\x83-l sf\xc4\x83tuiasc\xc4\x83 s\xc4\x83 renun\xc8\x9be la atac._NEWLINE_Gen. brig. Daniel Butterfield, aflat \xc3\xaen fruntea Corpului V al lui Hooker, a\xc8\x99tept\xc3\xa2ndu-l pe Hooker s\xc4\x83 revin\xc4\x83 de la \xc8\x99edin\xc8\x9ba cu Burnside, a trimis divizia condus\xc4\x83 de gen. brig. Charles Griffin s\xc4\x83-i acopere pe oamenii lui Sturgis. \xc3\x8en acest moment, divizia confederat\xc4\x83 a gen.-mr. George Pickett \xc8\x99i una din brig\xc4\x83zile gen.-mr. John Bell Hood \xc3\xaenaintase spre nord s\xc4\x83 \xc3\xaent\xc4\x83reasc\xc4\x83 \xc3\x8en\xc4\x83l\xc8\x9bimile lui Marye. Griffin a aruncat cele trei brig\xc4\x83zi ale sale c\xc4\x83tre solida pozi\xc8\x9bie confederat\xc4\x83, una c\xc3\xa2te una. \xc3\x8engrijorat \xc8\x99i el de soarta lui Sturgis, Couch a trimis cele \xc8\x99ase tunuri ale bateriei B a c\xc4\x83pitanului John G. Hazard Regimentul 1 Artilerie U\xc8\x99oar\xc4\x83 Rhode Island, la 140\xc2\xa0m de liniile confederate. Ei au fost lovi\xc8\x9bi puternic de tr\xc4\x83g\xc4\x83torii de elit\xc4\x83 \xc8\x99i de artileria confederat\xc4\x83 \xc8\x99i nu au putut da niciun ajutor eficient lui Sturgis._NEWLINE_Un soldat din divizia lui Hancock a raportat mi\xc8\x99c\xc4\x83ri \xc3\xaen linia confederat\xc4\x83, care a l\xc4\x83sat pe unii s\xc4\x83 cread\xc4\x83 c\xc4\x83 du\xc8\x99manul se retrage. \xc3\x8en ciuda faptului c\xc4\x83 acest lucru era pu\xc8\x9bin probabil, divizia gen. brig. Andrew A. Humphreys din Corpul V a primit ordin s\xc4\x83 atace \xc8\x99i s\xc4\x83 profite de situa\xc8\x9bie. Humphreys a condus prima brigad\xc4\x83 c\xc4\x83lare, oamenii s\xc4\x83i trec\xc3\xa2nd peste \xc8\x99i pe l\xc3\xa2ng\xc4\x83 solda\xc8\x9bii c\xc4\x83zu\xc8\x9bi cu baionetele fixate \xc8\x99i cu pu\xc8\x99tile ne\xc3\xaenc\xc4\x83rcate; unii dintre cei c\xc4\x83zu\xc8\x9bi i-au apucat de pantaloni pe cei care treceau, rug\xc3\xa2ndu-i s\xc4\x83 nu \xc3\xaenainteze, ceea ce a f\xc4\x83cut \xc3\xaenaintarea s\xc4\x83 devin\xc4\x83 dezorganizat\xc4\x83. \xc8\x98arja a ajuns la 45\xc2\xa0m \xc8\x99i a fost dobor\xc3\xa2t\xc4\x83 de focuri de arm\xc4\x83 concentrate. Gen. brig. George Sykes a primit ordin s\xc4\x83 \xc3\xaenainteze cu divizia sa regulat\xc4\x83 din Corpul V s\xc4\x83 acopere retragerea lui Humphreys, dar oamenii s\xc4\x83i au fost prin\xc8\x99i \xc3\xaen foc \xc3\xaencruci\xc8\x99at \xc8\x99i opri\xc8\x9bi._NEWLINE_La 4 p.m., Hooker revenise de la \xc3\xaent\xc3\xa2lnirea cu Burnside, pe care nu a reu\xc8\x99it s\xc4\x83-l conving\xc4\x83 s\xc4\x83 abandoneze atacurile. \xc3\x8en timp ce Humphreys \xc3\xaenc\xc4\x83 mai ataca, Hooker a ordonat diviziei generalului George W. Getty din Corpul IX, s\xc4\x83 atace \xc8\x99i ei, dar de aceast\xc4\x83 dat\xc4\x83 \xc3\xaen cea mai din st\xc3\xa2nga por\xc8\x9biune a \xc3\x8en\xc4\x83l\xc8\x9bimilor lui Marye, dealul Willis. Brigada col. Rush Hawkins, urmat\xc4\x83 de cea a col. Edward Harland, a \xc3\xaenaintat pe o cale ferat\xc4\x83 neterminat\xc4\x83 aflat\xc4\x83 chiar la nord de Hazel Run, apropiindu-se de linia confederat\xc4\x83 f\xc4\x83r\xc4\x83 a fi v\xc4\x83zut \xc3\xaen \xc3\xaentunericul ce se l\xc4\x83sa, dar \xc8\x99i ace\xc8\x99tia au fost \xc3\xaen cele din urm\xc4\x83 repera\xc8\x9bi \xc8\x99i respin\xc8\x99i._NEWLINE_\xc8\x98apte divizii unioniste fuseser\xc4\x83 trimise, \xc3\xaen general brigad\xc4\x83 cu brigad\xc4\x83, \xc3\xaentr-un total de paisprezece \xc8\x99arje individuale, toate e\xc8\x99uate, cu pierderi \xc3\xaentre 6.000 \xc8\x99i 8.000 de oameni. Pierderile confederate la \xc3\x8en\xc4\x83l\xc8\x9bimile lui Marye au totalizat circa 1.200 de oameni. C\xc4\x83derea \xc3\xaentunericului \xc8\x99i insisten\xc8\x9bele subordona\xc8\x9bilor lui Burnside au fost suficiente pentru a pune cap\xc4\x83t atacului. Longstreet a scris mai t\xc3\xa2rziu: \xe2\x80\x9e\xc8\x99arjele au fost disperate \xc8\x99i s\xc3\xa2ngeroase, dar total f\xc4\x83r\xc4\x83 speran\xc8\x9be.\xe2\x80\x9d Mii de solda\xc8\x9bi unioni\xc8\x99ti au petrecut noaptea rece de decembrie pe c\xc3\xa2mpurile ce duceau spre \xc3\xaen\xc4\x83l\xc8\x9bimi, incapabili s\xc4\x83 se mi\xc8\x99te sau s\xc4\x83-i ajute pe r\xc4\x83ni\xc8\x9bi din cauza tirului confederat. \xc3\x8en acea noapte, Burnside a \xc3\xaencercat s\xc4\x83 dea vina pe subordona\xc8\x9bii s\xc4\x83i pentru atacul dezastruos, dar ei au afirmat c\xc4\x83 el este unicul r\xc4\x83spunz\xc4\x83tor pentru acesta.\n_START_SECTION_\nSc\xc4\x83derea \xc3\xaen intensitate \xc8\x99i retragerea, 14\xe2\x80\x9315 decembrie\n_START_PARAGRAPH_\nDup\xc4\x83 o \xc3\xaent\xc3\xa2lnire la cin\xc4\x83 \xc3\xaen seara de 13 decembrie, Burnside a anun\xc8\x9bat dramatic c\xc4\x83 el personal va conduce Corpul IX \xc3\xaentr-un ultim asalt pe \xc3\x8en\xc4\x83l\xc8\x9bimile lui Marye, dar generalii s\xc4\x83i l-au convins a doua zi diminea\xc8\x9ba s\xc4\x83 renun\xc8\x9be. Armatele au r\xc4\x83mas pe pozi\xc8\x9bie toat\xc4\x83 ziua de 14 decembrie. \xc3\x8en dup\xc4\x83-amiaza aceea, Burnside i-a cerut lui Lee \xc3\xaencetarea focului pentru a \xc3\xaengriji r\xc4\x83ni\xc8\x9bii, ceea ce confederatul a acceptat. A doua zi, for\xc8\x9bele federale s-au retras peste r\xc3\xa2u, iar campania a luat sf\xc3\xa2r\xc8\x99it._NEWLINE_M\xc4\x83rturie pentru propor\xc8\x9biile m\xc4\x83celului \xc8\x99i pentru suferin\xc8\x9bele din timpul b\xc4\x83t\xc4\x83liei, a fost povestea lui Richard Rowland Kirkland, sergent confederat din Compania G, Regimentul 2 Infanterie Voluntari Carolina de Sud. Sta\xc8\x9bionat la zidul de piatr\xc4\x83 de l\xc3\xa2ng\xc4\x83 Drumul Scufundat de sub \xc3\x8en\xc4\x83l\xc8\x9bimile lui Marye, Kirkland a v\xc4\x83zut \xc3\xaendeaproape suferin\xc8\x9bele \xc8\x99i, ca \xc8\x99i mul\xc8\x9bi al\xc8\x9bii, a fost impresionat de strig\xc4\x83tele de ajutor ale unioni\xc8\x99tilor r\xc4\x83ni\xc8\x9bi din noaptea rece de iarn\xc4\x83 de 13 december 1862. Dup\xc4\x83 ce a ob\xc8\x9binut permisiunea comandantului s\xc4\x83u, gen. brig. Joseph B. Kershaw, Kirkland a adunat ra\xc8\x9bii de m\xc3\xa2ncare \xc8\x99i, la lumina zilei, f\xc4\x83r\xc4\x83 o \xc3\xaencetare oficial\xc4\x83 a focului \xc8\x99i f\xc4\x83r\xc4\x83 un steag alb (refuzat de Kershaw), a dat ap\xc4\x83 numero\xc8\x99ilor r\xc4\x83ni\xc8\x9bi unioni\xc8\x99ti de pe c\xc3\xa2mpul de lupt\xc4\x83. Solda\xc8\x9bii unioni\xc8\x99ti nu au tras, deoarece inten\xc8\x9biile lui Kirkland erau evidente. Pentru aceste fapte, Kirkland a fost poreclit \xe2\x80\x9e\xc3\x8engerul de pe \xc3\x8en\xc4\x83l\xc8\x9bimile lui Marye\xe2\x80\x9d, \xc8\x99i \xc3\xaen amintirea sa a fost ridicat\xc4\x83 o statuie de c\xc4\x83tre Felix de Weldon \xc3\xaen Parcul Militar Na\xc8\x9bional Fredericksburg \xc8\x99i Spotsylvania, unde s-au desf\xc4\x83\xc8\x99urat evenimentele.\n_START_SECTION_\nEforturi de conservare\n_START_PARAGRAPH_\n\xc3\x8en martie 2006, Civil War Preservation Trust (CWPT) a anun\xc8\x9bat \xc3\xaenceperea unei campanii na\xc8\x9bionale de conservare a sitului istoric Slaughter Pen Farm, o parte din c\xc3\xa2mpul de b\xc4\x83t\xc4\x83lie de la Fredericksburg. Ferma de 830\xc2\xa0ha, denumit\xc4\x83 local Pierson Tract, a fost scena luptei s\xc3\xa2ngeroase din 13 decembrie 1862. \xc3\x8en acest loc, solda\xc8\x9bii federali ai gen.-mr. George Meade \xc8\x99i ai gen. brig. John Gibbon \xc8\x99i-au lansat asaltul \xc3\xaempotriva confedera\xc8\x9bilor condu\xc8\x99i de gen.-lt. Thomas Stonewall Jackson care ap\xc4\x83rau por\xc8\x9biunea sudic\xc4\x83 a liniei Armatei Virginiei de Nord la Fredericksburg. \xc3\x8en ciuda pierderilor enorme, solda\xc8\x9bii federali condu\xc8\x99i de Meade au reu\xc8\x99it s\xc4\x83 p\xc4\x83trund\xc4\x83 temporar prin linia confederat\xc4\x83 \xc8\x99i o vreme au reprezentat cea mai bun\xc4\x83 \xc8\x99ans\xc4\x83 a nordului de a c\xc3\xa2\xc8\x99tiga b\xc4\x83t\xc4\x83lia de la Fredericksburg. Luptele din aceast\xc4\x83 por\xc8\x9biune a c\xc3\xa2mpului, denumit\xc4\x83 ulterior Slaughter Pen, s-au soldat cu 5.000 de victime \xc8\x99i cu cinci laurea\xc8\x9bi ai Medaliei de Onoare._NEWLINE_Slaughter Pen Farm a fost considerat\xc4\x83 a fi cea mai mare por\xc8\x9biune r\xc4\x83mas\xc4\x83 neprotejat\xc4\x83 din c\xc3\xa2mpul de lupt\xc4\x83 de la Fredericksburg. Este \xc8\x99i singurul loc de pe c\xc3\xa2mpul de b\xc4\x83t\xc4\x83lie unde un vizitator mai poate urm\xc4\x83ri asaltul unionist de la 13 decembrie de la \xc3\xaenceput p\xc3\xa2n\xc4\x83 la sf\xc3\xa2r\xc8\x99it. Aproape toate celelalte terenuri asociate cu atacurile unioniste de la Fredericksburg\xe2\x80\x94fie din cap\xc4\x83tul de sud al c\xc3\xa2mpului de lupt\xc4\x83, fie \xc3\xaen fa\xc8\x9ba \xc3\x8en\xc4\x83l\xc8\x9bimilor lui Marye\xe2\x80\x94a fost alterat prin dezvoltare. Achizi\xc8\x9bia cu 12 milioane de dolari a terenului Slaughter Pen Farm de la c\xc3\xa2mpul de lupt\xc4\x83 Fredericksburg a fost denumit\xc4\x83 cea mai ambi\xc8\x9bioas\xc4\x83 achizi\xc8\x9bie nonprofit a unui c\xc3\xa2mp de lupt\xc4\x83 \xc3\xaen istoria Americii._NEWLINE_\xc3\x8en octombrie 2006, Departamentul de Interne a acordat un grant de 2 milioane de dolari pe baza semnifica\xc8\x9biei istorice a sitului Slaughter Pen Farm. Banii au fost furniza\xc8\x9bi prin decizie a Congresului de la Fondul de Conservare al Terenurilor \xc8\x99i Apelor. Fondul sus\xc8\x9bine eforturile non-federale de a achizi\xc8\x9biona \xc8\x99i conserva terenuri ale c\xc3\xa2mpurilor de lupt\xc4\x83 ale R\xc4\x83zboiului Civil American. Programul este administrat de American Battlefield Protection Program, un departament al National Park Service. \xc3\x8en plus, Central Virginia Battlefields Trust (CVBT) a investit 1 milion de dolari \xc3\xaen campania de str\xc3\xa2ngere de fonduri pentru Slaughter Pen Farm.\n_START_SECTION_\nB\xc4\x83t\xc4\x83lia \xc3\xaen literatur\xc4\x83 \xc8\x99i film\n_START_PARAGRAPH_\nB\xc4\x83t\xc4\x83lia de la Fredericksburg a fost descris\xc4\x83 \xc3\xaen romanul Gods and Generals (Zei \xc8\x99i generali), ecranizat de un film din 2003 cu acela\xc8\x99i nume. At\xc3\xa2t romanul c\xc3\xa2t \xc8\x99i filmul s-au concentrat \xc3\xaen principal pe dezastruoasele \xc8\x99arje de pe \xc3\x8en\xc4\x83l\xc8\x9bimile lui Marye, filmul pun\xc3\xa2nd accent pe cele ale diviziei lui Hancock, pe a Brig\xc4\x83zii Irlandeze, pe ale brig\xc4\x83zilor lui Caldwell \xc8\x99i Zook, \xc8\x99i pe cea a Regimentului 20 Infanterie Maine._NEWLINE_Scriitoarea american\xc4\x83 Louisa May Alcott s-a folosit de amintirile ei de c\xc3\xa2nd a \xc3\xaengrijit solda\xc8\x9bii r\xc4\x83ni\xc8\x9bi \xc3\xaen b\xc4\x83t\xc4\x83lia de la Fredericksburg \xc3\xaen cartea ei Hospital Sketches (Schi\xc8\x9be de spital, 1863).'